Mrwebi sê Mokgoro-ondersoek is ‘baie onregverdig’Adv. Lawrence Mrwebi, die geskorste spesiale direkteur van openbare vervolging, voor die Mokgoro-kommissie van ondersoek. Foto: Oupa Mokoena/ANA Adv. Lawrence Mrwebi, die geskorste spesiale direkteur van openbare vervolging, het Vrydag aan die Mokgoro-kommissie van ondersoek gesê hy dink die proses is uiters onregverdig en hy voel soos ŉ beskuldigde. Mrwebi het aangevoer hy is geskors op grond van ŉ bewering wat deur ŉ ongeïdentifiseerde persoon gemaak is dat hy onbevoeg is om sy amp te beklee. “Die probleem daarmee is dat benewens die algemene bewering dat jy nie geskik is vir jou amp nie, word daar nie vir jou gesê op watter gronde of wat die probleme is wat aangeraak moet word nie.” Mrwebi het gesê hy vind dit moeilik om vir die ondersoek voor te berei omdat hy nie weet wat om te verwag nie. “Die enigste kere dat ek agtergekom het waaroor ek moet kom antwoorde gee, was toe getuies opgeroep is om te kom getuig en hulle my onder verdenking geplaas het. Dit is toe dat ek soos ŉ afkophoender moes begin rondhardloop om bewyse en dokumente in die hande te kry om daardie bewerings te betwis, wat baie onregverdig is.” Hy het gesê dit is asof hy in ŉ vuisgeveg betrokke is met een van sy hande agter sy rug vasgebind. “Dit is ŉ situasie wat ek uiters onregverdig vind.” Adv. Nomgcobo Jiba voor die kommissie van ondersoek wat gelei word deur afgetrede regter Yvonne Mokgoro. Foto: Oupa Mokoena/ANA Mrwebi het aan die kommissie gesê hy was onder die indruk daar sou ŉ ondersoek gedoen word om al die bewyse te versamel en nie om hom en sy kollega, adv. Nomgcobo Jiba, die geskorste nasionale adjunkdirekteur van openbare vervolging, as oortreders uit te maak nie. “Hoe moet ek vrae beantwoord wanneer ek weet die bewyse wat veronderstel is om voor die kommissie te wees, is nie hier nie? Ek voel soos ŉ beskuldigde soos ek hier sit,” het hy gesê. Die kommissie van ondersoek is op die been gebring om te bepaal of Jiba en Mrwebi geskik is om hul poste te beklee, nadat hulle die omstrede besluit geneem het om die vervolging van Richard Mdluli, voormalige hoof van misdaadintelligensie, te laat vaar en gepoog het om Johan Booysen, voormalige hoof van die Valke in KwaZulu-Natal, op aanklag van rampokkery te vervolg sonder enige bewyse. Die ondersoek duur voort.